Man ná 11 maande geboei | Netwerk24
Man ná 11 maande geboei
Deur Alzane Narrain 10 September 2020 06:02
Byna 'n jaar nadat 'n groep rowers op die Windsorton-polisiekantoor toegeslaan en wapens gebuit het, is 'n 28-jarige verdagte aangekeer.
Volgens Nomthandazo Mnisi, woordvoerder van die Valke in die Noord-Kaap, is Nkanye Matshidiso op 26 Augustus in hegtenis geneem nadat sy foto deur die Valke en polisie gesirkuleer is.
Hy is deur die lede van die Parkweg-taakspan naby Virginia in die Vrystaat gevang.
Matshidiso het op 28 Augustus vlugtig in die landdroshof in Virginia verskyn. Sy verhoor sal na 'n landdroshof in die Noord-Kaap oorgeplaas word waar hy op aanklag van gewapende roof tereg sal staan.
Sy inhegtenisneming spruit uit gebeure op 2 Oktober verlede jaar toe 'n groep mans op die Windsorton-polisiekantoor toegeslaan het.
Die vier gewapende rowers het omstreeks 22:30 by die polisiekantoor in dié dorpie, sowat 55 km noord van Kimberley, opgedaag en die twee sersante aan diens gedreig, hulle vasgebind en hul dienspistole en selfone gevat. Daarna het hulle die kluis oopgemaak en pistole en aanvalsgewere gesteel voordat hulle in 'n motor met Botswana-nommerplate gevlug het.
Ses vuurwapens, waaronder twee R5-aanvalsgewere en vier pistole, is gebuit. Die beamptes is nie beseer nie.
Kort hierna het dieselfde rowers 'n BP-vulstasie in Virginia beroof. Een slagoffer is ten tyde van dié aanval beseer.